Martvoň, Anton, poslanec NR SR (2015-03-17):
Vážená pani predsedajúca, vážené kolegyne, kolegovia, dovoľte, aby som ešte teda zhrnul na záver a v záverečnom slove ešte sa vyjadril k niektorým nevyjasneným veciam. Tak ako povedal pán poslanec Fronc, tak ako aj povedal kolega Brixi, aj kolega Gális, tento náš návrh má byť sociálnou pomocou pre tých, na ktorých sa za socializmu zabudlo, ktorí trpeli za socializmu a hlavne, hlavne nemali iné možnosti príjmov z pohľadu športu, ako majú teraz v súčasnosti aktívni a úspešní športovci. Čo sa týka nášho návrhu, mňa mrzí, že pán poslanec Érsek má trošku zlú verziu návrhu. Keď si to pozriete na internete, tak navrhli sme pre v podstate bronzových olympionikov teda minimálny dôchodok 550 eur, pre strieborných 650 a pre zlatých 800 eur. Čiže ten návrh, ktorý má pán poslanec Érsek, asi mu niekto vytlačil nejakú inú verziu, alebo je tam nejaká chyba, ale náš návrh nájdete priamo na internete. Čiže na základe nášho návrhu aj pani Šuranová, ktorá sa umiestnila na bronzovom mieste v Mníchove 1972, bude mať príspevok k dôchodku. Čo sa týka toho, čo tu povedal pán poslanec Hraško, dovolím si poukázať iba na jeden fakt, že ja s kolegom Brixim sme boli prví koaliční poslanci, ktorí dali spoločný poslanecký návrh s opozičným poslancom, s pánom Mikloškom. Bol to návrh zákona o zriadení Slovenského historického ústavu v Ríme. Čiže tým chcem poukázať na to, že aj naša vládna strana SMER a my, koaliční poslanci, nemáme problém v niektorých prípadoch sa spojiť s opozíciou, čoho sme my konkrétne dvaja s kolegom Brixim dôkazom. A ten návrh zákona prešiel, dokonca je úspešný v praxi, nakoľko Slovenský historický ústav v Ríme prijali do medzinárodnej alebo talianskej asociácie historických ústavov, čiže už žne aj prvé úspechy. Čo sa týka tohto nášho návrhu, teda chcem znova zdôrazniť, že náš návrh má byť sociálnym a sociálnou pomocou pre športovcov-dôchodcov, čo sa týka odmeňovania úspešných športovcov. To je to, čo hovoril aj kolega Brixi, aj kolega Galis. Do budúcnosti určite treba na túto tému diskutovať, hľadať riešenia. Ale momentálne my vychádzame iba z toho, čo nám finančná situácia umožní. My sme sa pokúsili ako koaliční poslanci nájsť v tomto rozpočte za pomoci ministra financií a ministra školstva a ministra práce a sociálnych vecí nejaké riešenie. Je to prvý krok. Nehovorím o tom a budem to aj vítať, keď potom v budúcnosti, keď povedzme bude aj pán Érsek pri moci, alebo iní poslanci, keď sa na to nezabudne, na tento náš prvý krok, nadviažete a prídete v rámci svojej vládnej koalície s ďalšími riešeniami. Myslím si, že keď ja s kolegom Brixim a kolegom Galisom budeme ešte v tom čase v parlamente, tak vás v tejto veci určite podporíme. Čo sa týka ešte poslednej veci, trošku úsmevne, a musím na to zareagovať, vyznelo aj vystúpenie pána poslanca Hlinu, ktorý proste na jednej strane povie, že podporuje tento návrh zákona, že treba pomôcť športovcom, alebo teda tú myšlienku, na druhej strane nám vytýka, že ho predkladáme ako nešportovci alebo ako nejakí ľudia, ktorí so športom nemajú nič spoločné. Ako povedal pán poslanec Brixi, treba si trošku pozrieť, pán poslanec Hlina, v Googlei. Ja chápem, že my nemáme takú športovú disciplínu, pán poslanec Hlina, ako vy, že bijete svojich kolegov v parlamente, alebo naháňate diviakov po lese. My takú disciplínu športovú nemáme, my sa snažíme ísť právne, legislatívne a týmto spôsobom sa snažíme pomôcť ľuďom a občanom Slovenskej republiky na rozdiel, na rozdiel od niektorých iných kolegov. Čiže ja chcem poďakovať v podstate aj za z väčšej časti odbornú diskusiu, hlavne pánovi poslancovi Érsekovi, pánovi poslancovi Froncovi, ale aj pánovi poslancovi Igorovi Hraškovi a pánovi poslancovi Poliačikovi. Bol tu aj pán poslanec Mikloško ešte v piatok. Z ich strany myslím si, že bolo to odborné aj čiastočne politické, ale odborné vystúpenie. Jediný poslanec, ktorého nebudem menovať, bolo to zase iba riešenie jeho osobného sporu s mojou osobou, tým, že vystúpil. Čiže toľko z mojej strany. Ďakujem za z väčšej strany korektnú odbornú diskusiu.